Vrou skenk geboorte aan eie kleinkindChalise en Kaitlyn met baba Alayna se geboorte (Foto: creatingourfam/Instagram) ŉ 50-jarige ma in Utah in die VSA het vir haar dogter die geskenk van lewe gegee – twee keer. Toe Chalise Smith se dogter Kaitlyn Munoz (25) met vrugbaarheidsprobleme begin sukkel het, het die ma van agt besluit om haar dogter se surrogaat te word. Dokters het Kaitlyn aangeraai om nooit weer geboorte te skenk nie ná sy gediagnoseer is met endometriose en later ook Sjögensindroom gediagnoseer is. Kaitlyn, wat in El Paso, Texas woon, het ŉ seun van haar eie wat in 2019 gebore is. Met twee embrio’s wat oor was van haar vorige IVB-siklus, het sy haar na Chalise gewend. “My 50ste verjaarsdag was om die draai. Ek sukkel met my regterbeen en met swangerskappe word die heupsenuwee geknyp,” het Chalise aan Fox 13 gesê oor haar aanvanklike kommer om weer swanger te raak. “En om 100% eerlik te wees, was dit uiteindelik een van die maklikste swangerskappe.” Sy het aan KSL gesê daar was baie wat haar tydens die swangerskap vertel het hoe moeilik dit gaan wees om die baba te oorhandig ná mens haar vir nege maande gedra het, maar dit was nie die geval nie. Chalise en Kaitlyn (Foto: creatingourfam/Instagram) “Ek het van die begin af geweet dit is nie my baba nie. Dit was ŉ geskenk vir my dogter wat sy nie self kon doen nie. Ek sal enigiets doen vir my kinders.” En sy het. Alayna Kait-Chalise Munoz, ŉ babadogtertjie van 3,23 kg, is op 17 Mei by ŉ hospitaal in Utah gebore. Kaitlyn en haar man was teenwoordig met die geboorte. Kort ná die geboorte het albei vroue hul ervaring op Instagram gedeel. “Ek het nie woorde nie,” het Kaitlyn by swart-en-wit foto’s geskryf. “My ma is ŉ lewende engel en sy het vir ons nog ŉ seën gebring.” Smith het op haar beurt gesê sy het nie gedink sy sou ooit só iets beleef of weer ŉ baba op 50 hê nie. A post shared by Miguel & Kaitlyn Munoz (@creatingourfam) A post shared by Chalise Smith (@eight_is_great)